‘Grace Mugabe het nie diplomatieke immuniteit’Grace Mugabe. Foto: (Xinhua/Stringer) (zxj) Die DA het Woensdag aangevoer waarom hulle meen Zimbabwe se presidentsvrou, Grace Mugabe, haar nie op diplomatieke immuniteit kan beroep om vervolging op ŉ aanklag van aanranding in Suid-Afrika vry te spring nie. Gabriella Engels (20), ŉ model van Johannesburg, beweer Mugabe het haar die afgelope naweek in ŉ hotel in Sandton aangerand nadat sy Engels in die geselskap van haar twee seuns aangetref het. Zakhele Mbhele, die DA se skaduminister van polisie, het in ŉ verklaring gesê volgens die Wet op Diplomatieke Immuniteit en Voorregte kan Mugabe haar nie op diplomatieke immuniteit beroep nie. “Sy is nie hier [in Suid-Afrika] in amptelike hoedanigheid nie en die immuniteit is slegs van toepassing op staatshoofde en nie van toepassing op ŉ presidentsvrou nie,” het Mbhele gesê. Pres. Robert Mugabe kom by die Waterkloof-lugmagbasis aan (16 Augustus 2017). Foto: Kopano Tlape, GCIS Hy het daarop gewys dat Mugabe vir diplomatieke immuniteit moes aansoek doen voordat sy na Suid-Afrika gereis het en nie eers nadat sy deur strafregtelike aanklagte in die gesig gestaar word nie. “Selfs Clayson Monyela, die departement van internasionale betrekkinge en samewerking (Dirco) se woordvoerder, het gister gesê sy het nie diplomatieke immuniteit nie. Fikile Mbalula, minister van polisie, moet nou seker maak dat sy nie uit Suid-Afrika vlug soos die Soedanse president, Omar al-Basjir, toegelaat is om te doen nie.” Mbhele het gesê Mugabe moes Woensdag soos enige ander gewone persoon in hegtenis geneem geword het op aanklag van aanranding. Hy het gesê die SAPD het sy plig versuim deur Mugabe nié in hegtenis te neem nie. “Me. Mugabe kan nie op diplomatieke immuniteit staatmaak nie en moet nie nou voorkeurbehandeling ontvang nie. Mbalula moet sy werk doen en seker maak dat sy in hegtenis geneem word en haar dag in die hof kry om tereg te staan op die ernstige aanklagte teen haar.” Die departement van polisie het laat Woensdagmiddag bevestig dat Mugabe steeds in Suid-Afrika is terwyl die regering van Zimbabwe tans in gesprek met Dirco is om haar diplomatieke immuniteit in werking te stel. Intussen het Zimbabwe se president, Robert Mugabe, Woensdagaand by die Waterkloof-lugmagbasis in Pretoria geland waar hy deur Siyabonga Cwele, minister van telekommunikasie en posdienste, verwelkom is. Lees alle vorige berigte oor Grace Mugabe op Maroela Media.